Спортсмен цIэрыIуэм и дерс
Бахъсэн къалэм и «Платинум» спорт клубым щекIуэкIащ тезырыр хьэпсым имысу зыпшынхэм къытрагъэзэжу щIэпхъаджагъэ ямылэжьыным хуэущииным, спортым дегъэхьэхыным теухуа Iуэху щхьэпэ. НыбжьыщIэхэм хуагъэзащ бэнэкIэ зэхэтымкIэ зэфIэкIышхуэ зиIэ, «Беркут» чемпионатым хиубыдэ зэ-хьэзэхуэхэм щытекIуа Бырхьэм Мухьэмэд.
Тезырхэр егъэпшынынымкIэ федеральнэ къулыкъум и IуэхущIапIэу КъБР-м щыIэм и лэжьакIуэхэм я жэрдэмкIэ къызэрагъэпэща зэIущIэм хэтащ суд зытращIыхьахэу илъэс 15 — 19 ныбжьхэм хиубыдэ щIалэщIэ 20. Спортсмен цIэрыIуэ Бырхьэм Мухьэмэд абыхэм яригъэлъэгъуащ Iэпкълъэпкъыр убэнэным зэрыхуэбгъэхьэзырын хуей щIыкIэр, ехъулIэныгъэ уиIэн щхьэкIэ къэбгъэсэбэп хъуну Iэмалхэр.
Iуэхур къызэзыгъэпэщахэм ирагъэкIуэкIащ езы щIалэгъуалэм армрестлингымкIэ я зэхьэзэхуэ, судействэм Бырхьэм Мухьэмэд хэту. Зэпеуэм къыщыхэжаныкIахэм хьэщIэм яритащ саугъэтхэр. ЩIалэхэр спортсмен цIэрыIуэм яфIэгъэщIэгъуэну еупщIащ спорт ехъулIэныгъэхэм зэрыхуэкIуамкIэ. Гу зылъыттаращи, лъэпэрэпахэм къагурыIуащ гугъуехьхэр къызэбнэкIыурэ спорт лъагапIэхэм узэрынэсыфынур, махуэ къэс ерыщу уи Iуэхум упылъмэ.
ЗэIущIэм хэтат КъБР-м щыIэ УФСИН-м дэлажьэ Жылагъуэ советым и унафэщIым и къуэдзэ Сасыкъ Анзор. Абы щIалэщIэхэр къыхуриджащ гъащIэ узыншэм, я Iэпкълъэпкъым зрагъэужьыну, жылагъуэ Iуэхум жыджэру хэтыну.
КъБР-м щыIэ УФСИН-м и УИИ-м и унафэщI, къэрал кIуэцI къулыкъум и полковник Абыдэ Алим жиIащ апхуэдэ зэIущIэ-хэм щIалэгъуалэм дерс къызэрыхахыр, спортми гъащIэми ехъулIэныгъэхэр щызыIэрагъэхьэным зэрытрагъэгушхуэр.
Зэбар Мадинэ,
КъБР-м щыIэ УФСИН-м и пресс-IуэхущIапIэм и лэжьакIуэ.
